Täna Mõedakul peetud 28. Viru maratoni finišijoone ületas esimesena Even Toomas. Mees läbis 42 km ajaga 1:50:06,8. Eveni järel tuli teiseks Siim Ala Elva Suusaklubist ajaga 1:50:53,4. Kolmanda koha saavutas Yuri Myasikov, lõpuaeg 1:51:31,7.
Kiireim naine finišis oli Kadri Lehtla ajaga 2:03:21,4. Kokku registreerus pikale maratonile esialgsetel andmetel 750
suusatajat.
Lühemale 25 km rajale läks esialgsetel andmetel üle 180 suusataja. Esimesena jõudis finišisse CFC Jaak Mae Suusakooli sportlane Alvar Andres Virkus ajaga 1:13:34,1. Kiireim naine Relika Toome läbis distantsi ajaga 1:23:18,6. M-15 klassi parim oli Matthias Kalev tulemusega 1:15:03,7 ning N-15 klassis Mairis Õispuu ajaga 1:25:27,4.
Teami Värska Laht koosseisus sõitnud Even Toomase sõnul tuli võit väga raskelt.
«Tänane rada oli päris kiire ning viimane lõpp korralikult mägine. Viimased viis kilomeetrit oli jalgades ikka päris hapu. Võit tuli kindlasti tänu teiseks jäänud Siim Alale, kes vedas meid kuskil 30 kilomeetrit. Kaheksa kilomeetrit enne lõppu olnud viimases joogipunktis tundsin, et vorm on päris hea ning mõtlesin, et äkki ründaks,» võttis Even kasutusele
viimased jõuvarud ning ületas tänu sellele finišijoone esimesena.
Maratoni peakorraldaja Evi Tormi sõnul sujus kõik plaanipäraselt.
«Rajameister on oma meeskonnaga väga tubli olnud. Kuna lumeolud tõotasid tulla üsna kesised, siis sai maratonirada algusest peale nii sätitud, et see ikka korralik saaks. Hea meel on ka selle üle, et väga paljud Rägavere valla külade elanikud on meile vabatahtlikena appi tulnud,» kiitis Torm ja tänas kõiki suusatajaid, kes vaatamata krõbedatele külmakraadidele päikeselist ilma ja looduses liikumist nautima tulid.
Järgmine mõõduvõtt Estoloppeti sarjas on 15. Tamsalu-Neeruti suusamaraton, mis leiab aset 5. veebruaril. Vastavalt võimetele saab valida kas 46 km või 25 km pikkuste radade vahel. Start maratoni pikale distantsile antakse kell 11.
Estoloppeti suusamaratonidele on võimalik registreeruda veebilehel www.sportinfo.ee.
Maratonid Estoloppeti sarjas 2012:
28.01.2012 – 28. Viru maraton
05.02.2012 – 15. Tamsalu-Neeruti maraton
11.02.2012 – 14. Alutaguse maraton
19.02.2011 – 41. Tartu maraton
25.02.2012 – 40. Haanja maraton
04.03.2012 – 14. Tallinna suusamaraton